मेकर्स U सर्टिफिकेट चाहते हैं; सोर्सेज का दावा- 20 कट वाली बात गलत
Oh My God 2 Movie Controversy - अक्षय कुमार और पंकज त्रिपाठी की अपकमिंग फिल्म ‘ ओह माय गॉड2 ’ पर आज भी मेकर्स और सेंसर बोर्ड के सदस्यों की मंत्रणा जारी है। बोर्ड में मौजूद सूत्रों ने इसकी पुष्टि की है।
अक्षय कुमार और पंकज त्रिपाठी की अपकमिंग फिल्म ‘OMG-2 ’ पर गुरुवार को भी मेकर्स और सेंसर बोर्ड के सदस्यों के बीच बातचीत जारी है। सेंसर बोर्ड से जुड़े सोर्सेज का कहना है कि फिल्म की स्क्रीनिंग तो बोर्ड मेंबर्स के सामने हो चुकी है, पर जो 20 कट्स वाली बात है, वो सही नहीं है।
फिलहाल बोर्ड मेंबर्स में एक राय ये बनी है कि फिल्म के मौजूदा कंटेंट पर A सर्टिफिकेट ही जारी किया जा सकता है। जबकि मेकर्स U सर्टिफिकेट चाहते हैं। इसको लेकर दोनों पक्षों के बीच बातचीत जारी है।
एकाध दिन में इस पर फैसला लिया जाएगा कि मेकर्स A सर्टिफिकेट पर मान जाते हैं या वो सेंसर बोर्ड की अपर बॉडी का रुख करते हैं।
मेकर्स का मानना- फिल्म को U सर्टिफिकेट मिले ताकि सभी उम्र के लोग इसे देख सकें
इधर, फिल्म से जुड़े सोर्सेज का कहना है कि सेंसर बोर्ड के मेंबर्स को फिल्म देखे 6 दिन हो चुके हैं, पर अब भी मुद्दे पर गतिरोध कायम है। मेकर्स की दलील है कि ये जरूरी मुद्दे पर बनी फिल्म है।
ऐसे में इसे ऐसा (U) सर्टिफिकेट दिया जाए ताकि हर उम्र वर्ग के लोग इसे देख सकें। हालांकि सेंसर बोर्ड का बेशक अपना स्टैंड है।
फिल्म को रिलीज में सिर्फ 15 दिन बचे, प्रमोशनल कैपेंन पर असर पड़ा
फिल्म की रिलीज में मात्र 15 दिन बचे हैं पर अभी तक इसे बोर्ड से क्लियरेंस नहीं मिला है। ऐसे में इस कॉन्ट्रोवर्सी के चलते फिल्म के प्रमोशनल कैपेंन पर असर पड़ रहा है।
हाल ही में फिल्म का गाना भी रिलीज हुआ था जिसमें इसकी रिलीज डेट का जिक्र नहीं किया गया। माना जा रहा है कि अक्षय कुमार फिल्म की थिएट्रिकल डेट पर अंतिम फैसला लेंगे, जो इन दिनों वेकेशन पर हैं।
कोर्ट ने आदिपुरुष मामले में सेंसर बोर्ड पर की थी टिप्पणी, इसी वजह से बोर्ड कोई रिस्क लेना नहीं चाहता
दरअसल, फिल्म सेक्स एजुकेशन जैसे बोल्ड सब्जेक्ट पर बेस्ड है। इसके अलावा फिल्म में धर्म का भी बहुत बड़ा एंगल है। आदिपुरुष के साथ क्या हुआ ये सभी देख चुके हैं।
कोर्ट ने सेंसर बोर्ड पर टिप्पणी भी की थी, कि उन्होंने आदिपुरुष को सर्टिफिकेट कैसे दे दिया। इसी को देखते हुए सेंसर बोर्ड ने बिना रिस्क उठाए ‘OMG 2’ को रिव्यू कमेटी के पास भेजा। रिव्यू कमेटी का जवाब आने के बाद सेंसर बोर्ड फिल्म का भविष्य तय करेगा।
हरी झंडी न मिलने से ट्रेलर भी नहीं हो पाया रिलीज
सबसे बड़ी असमंजस ये है कि अभी तक OMG 2 का ट्रेलर भी रिलीज नहीं हुआ है। मेकर्स इसे 28 जुलाई को ‘रॉकी और रानी की प्रेम कहानी’ के साथ रिलीज करना चाहते थे, पर बोर्ड ने अभी तक ना फिल्म और ना ही इसके ट्रेलर को ग्रीन सिग्नल दिया है।
अगर एक दो दिन में बोर्ड की तरफ से ग्रीन सिग्नल मिल गया तो मेकर्स ट्रेलर को 31 जुलाई तक भी रिलीज कर सकते हैं।